
ЕджапIэхэм папщIэ автобус 21-рэ
Къэрэшей-Шэрджэс.Республикэм и Iэтащхьэ Темрезов Рашид лэжьыгъэ IуэхукIэ IущIащ УФ-м егъэджэныгъэмрэ щIэныгъэмкIэ и министр Васильевэ Ольгэ.
Ахэр тепсэлъыхьащ КъШР-м и егъэджэныгъэ IэнатIэм зэрызиужьым, сабий садхэри, школхэри, IэщIагъэ щызэрагъэгъуэт курыт, нэхъыщхьэ еджапIэхэри хыхьэу. Гулъытэ хэха хуащIащ къуажэ школхэр зыхуей-зыхуэфIхэмкIэ къызэгъэпэщыным, егъэджакIуэхэм я щIэныгъэм хагъэхъуэным ехьэлIауэ щIэн хуейхэм.
Темрезов Рашид федеральнэ министр Васильевэ Ольгэ жриIащ республикэм и школхэр зы сменэкIэ еджэным зэрыхуэкIуэр. ФIыщIэ хуищIащ зэIущIэм къыщаIэта Iуэхухэр къызэрыдиIыгъам папщIэ. Къыхэдгъэщынщи, мы гъэм Къэрэшей-Шэрджэсым къыIэрыхьэнущ школакIуэхэр еджапIэхэм зышэну школ автобус 21- рэ.
Гъатхасэм зыхуагъэхьэзыр
Адыгей. Республикэм щыпащэ гъатхасэ лэжьыгъэм, бжьыхьэсэхэр зыхуей хуагъазэ. Адыгейм 2017 гъэм гъавэ бэвкIэ зыщыгугъ бжьыхьэсэу гектар мин 93,7-рэ иIэщ. Абыхэм я нэхъыбэм тетыр гуэдзщ.
Республикэм гъатхасэм щыхухахащ гектар мини 123,2-рэ.
Фигу къэдгъэкIыжынщи, 2016 гъэм Адыгейм бжьыхьэсэу къыщрахьэлIэжащ тонн мелуан 521-м щIигъу, ику иту зы гектарым центнер 52,5-рэ къытекIыу. Адыгейр нэгъабэ бэвагъкIэ Урысейм и щIыналъэ нэхъыфIхэу щым языхэз хъуащ. Республикэм и мэкъумэшыщIэхэм гъавэхэкIыу тонн мин 700 къыщIагъэкIащ икIи Урысейм етIуанэ увы- пIэр щиубыдауэ щытащ, Краснодар крайм иужь-кIэ.
Сом мелуан 337-рэ хухах
Мейкъуапэ и гъуэгухэр зыхуей хуэгъэзэным 2017 гъэм сом мелуан 337-рэ трагъэкIуэдэнущ.
Абы щыщу сом мелуан 200-р къалэ гъуэгухэр зэгъэпэщыжыным, мелуани 137-р Щоджэн уэрамым хуэзэ лъэмыжыр къэгъэщIэрэщIэжыным трагъэкIуэдэнущ. Ар нэгъабэ зэхуащIащ, машинэ техьэну шынагъуэ хъури. Метр 480-рэ зи кIыхьагъ лъэмыжыр мы бжьыхьэ дызыхуэкIуэм къызэIуахыжынущ.
УЭРДОКЪУЭ Женя.
